CELEX: 62009TN0216
Language: el
Date: 2009-05-27 00:00:00
Title: Υπόθεση T-216/09: Προσφυγή της 27ης Μαΐου 2009 — Astrim και Elyo Italia κατά Επιτροπής

18.7.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 167/23
            
         Προσφυγή της 27ης Μαΐου 2009 — Astrim και Elyo Italia κατά Επιτροπής
   (Υπόθεση T-216/09)
   2009/C 167/45
   Γλώσσα διαδικασίας: η ιταλική
   
      Διάδικοι
   
   
      Προσφεύγουσες: Astrim SpA (Ρώμη, Ιταλία) και Elyo Italia Srl (Sesto San Giovanni, Ιταλία) (εκπρόσωπος: M. Brugnoletti, δικηγόρος)
   
      Καθής: Επιτροπή των Ευρωπαϊκών Κοινοτήτων
   
      Αιτήματα των προσφευγουσών
   
   Οι προσφεύγουσες ζητούν από το Πρωτοδικείο:
   
               —
            
            
               κυρίως: να ακυρώσει την απόφαση της Επιτροπής με την οποία θεωρήθηκα ελλιπής η προσφορά που υπέβαλε η κοινοπραξία των προσφευγουσών κατόπιν της πρόσκλησης για την υποβολή προσφορών (1) για την ανάθεση της εκτέλεσης της σύμβασης παροχής της υπηρεσίας συντήρησης του Κοινού Κέντρου Ερευνών αριθ. 2008 — C04 005, που κοινοποιήθηκε με επιστολή της 27ης Μαρτίου 2009 και συμπληρώθηκε με την ανακοίνωση της 3ης Απριλίου 2009, καθώς και κάθε μετέπειτα σχετική απόφαση, συμπεριλαμβανομένης της απόφασης ανάθεσης της εκτέλεσης της ως άνω σύμβασης σε άλλη επιχείρηση,
            
         
               —
            
            
               επικουρικώς: να ακυρώσει το σημείο 17 της πρόσκλησης για την υποβολή προσφορών αριθ. 2008 — C04 005, κατά το μέρος που προβλέπει ένα γενικό κριτήριο αποκλεισμού από τον διαγωνισμό,
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Ισχυρισμοί και κύρια επιχειρήματα
   
   Στην υπό κρίση υπόθεση, οι προσφεύγουσες ζητούν την ακύρωση της απόφασης με την οποία η Επιτροπή απέκλεισε την προσφορά τους, την οποία υπέβαλαν κατόπιν της πρόσκλησης για την υποβολή προσφορών για την ανάθεση της εκτέλεσης της σύμβασης παροχής της υπηρεσίας συντήρησης του Κοινού Κέντρου Ερευνών αριθ. 2008 — C04 005, και ανέθεσε την εκτέλεση της σύμβασης αυτής σε άλλη εταιρία.
   Οι προσφεύγουσες στηρίζουν τα αιτήματά τους σε τρεις λόγους:
   Με τον πρώτο λόγο, οι προσφεύγουσες ισχυρίζονται ότι η Επιτροπή παρέβη το σημείο 17 της πρόσκλησης για την υποβολή προσφορών, τα άρθρα 92 και 89 του κανονισμού 1605/2002 του Συμβουλίου, της 25 Ιουνίου 2002 (2), και παραβίασε τις αρχές της διαφάνειας και της ίσης μεταχείρισης, καθόσον αποφάσισε να αποκλείσει την προσφορά των προσφευγουσών θεωρώντας εσφαλμένα ότι ήταν ελλιπής ως προς ορισμένες τιμές, ενώ η κοινοπραξία των προσφευγουσών θέλησε σκοπίμως να προσφέρει τιμή ίση με το μηδέν.
   Με τον δεύτερο λόγο, οι προσφεύγουσες προβάλλουν έλλειψη αιτιολογίας της απόφασης περί αποκλεισμού τους, στον βαθμό που το άρθρο 17 της πρόσκλησης για την υποβολή προσφορών δεν προβλέπει τον αυτόματο αποκλεισμό σε περίπτωση παράλειψης προσδιορισμού ενός στοιχείου της οικονομικής προσφοράς, αλλά αναφέρει τον αποκλεισμό ως απλό ενδεχόμενο, αφήνοντας στην ελεύθερη εκτίμηση της Επιτροπής την απόφαση περί αποκλεισμού ή όχι του υποβάλλοντος προσφορά, απόφαση η οποία, καθόσον λαμβάνεται κατά διακριτική ευχέρεια, πρέπει να στηρίζεται σε κατάλληλη αιτιολογία, η οποία απουσιάζει από την περί αποκλεισμού απόφαση που έλαβε η Επιτροπή.
   Με τον τρίτο λόγο και μόνον εφόσον το Πρωτοδικείο δεν δεχθεί τους δύο άλλους λόγους, οι προσφεύγουσες ζητούν την ακύρωση του σημείου 17 της πρόσκλησης για την υποβολή προσφορών, λόγω παράβασης των άρθρων 92 και 89 του προπαρατεθέντος κανονισμού 1605/2002 του Συμβουλίου, καθόσον το εν λόγω σημείο 17 περιέχει ένα γενικό κριτήριο αποκλεισμού.
   
      (1)  ΕΕ 2008/S 2008-274999, της 25ης Οκτωβρίου 2008.
   
      (2)  Κανονισμός (ΕΚ, Ευρατόμ) 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (ΕΕ L 248, σ. 1).